Omstrede pastoor deur Valke gegrypShepherd Bushiri en sy vrou Mary. Foto: Dimpho Maja/African News Agency (ANA) Die omstrede past. Shepherd Bushiri van die Enlightened Christian Gathering-kerk (ECG) is deur die Valke in hegtenis geneem. Bushiri en sy vrou, Mary, is Vrydag by ’n hotel in Rustenburg in Noordwes in hegtenis geneem. Die klagte teen die egpaar sluit in bedrog, geldwassery en oortreding van die Wet op die Voorkoming van Georganiseerde Misdaad (POCA). Maynard Manyowa, Bushiri se woordvoerder, het gesê daar was al talle vorige pogings om vals klagte teen die pastoor te bring. Die ECG-kerk het in ŉ verklaring gesê polisiebeamptes het die pastoor en sy vrou by die Sparkling Waters Hotel in hegtenis geneem. Brig. Hangwani Mulaudzi, woordvoerder van die Valke, het gesê die egpaar, wat verskeie sakeondernemings in Suid-Afrika en in die buiteland bestuur, sal na verwagting Maandag in die handelsmisdaadhof verskyn. Intussen het die kommissie vir die bevordering en beskerming van die regte van kultuur-, godsdiens- en taalgemeenskappe (CRL) Vrydag bevind die kerkleier is nie verantwoordelik vir die stormloop by sy kerk in Pretoria verlede jaar wat drie mense se dood veroorsaak het nie.